รัฐบาลไทย-ข่าวทำเนียบรัฐบาล-เกษตรฯ ร่วมกับ ศปมผ. สำนักงานตำรวจแห่งชาติ และกรมเจ้าท่า แถลงมาตรการคุมเข้มเรือประมงต่างชาติภายใต้มาตรการ PSMA
วันจันทร์ที่ 31 กรกฎาคม 2560
เกษตรฯ ร่วมกับ ศปมผ. สํานักงานตํารวจแห่งชาติ และกรมเจ้าท่า แถลงมาตรการคุมเข้มเรือประมงต่างชาติภายใต้มาตรการ PSMA
เกษตรฯ ร่วมกับ ศปมผ. สํานักงานตํารวจแห่งชาติ และกรมเจ้าท่า แถลงมาตรการคุมเข้มเรือประมงต่างชาติภายใต้มาตรการ PSMA
เมื่อวันที่ 31 กรกฎาคม 2560 ณ กระทรวงเกษตรและสหกรณ์ พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ ได้มอบ หมายให้นายอดิศร พร้อมเทพ อธิบดีกรมประมง แถลงข่าวร่วมกับ นายศรศักดิ์ แสนสมบัติ อธิบดีกรมเจ้าท่า พลเรือโท ประยุธ ภู่เทียน ผู้แทนผู้บัญชาการศูนย์บัญชาการแก้ไขปัญหาการทําประมงผิดกฎหมาย (ศปมผ.) และพล.ต.ท.จารุวัฒน์ ไวศยะ ผู้บัญชาการสํานักงานกฎหมายและคดี สํานักงานตํารวจแห่งชาติ ในเรื่องมาตรการคุมเข้มเรือประมงต่างชาติภายใต้มาตรการ PSMA และการยึดเรือประมงต่างชาติที่ทําประมง IUU ตามพระราชกําหนดการประมง พ.ศ.2558
พลเอกฉัตรชัย สาริกัลยะ เปิดเผยว่า จากสภาพปัญหาการลดลงของทรัพยากรประมงที่เกิดขึ้นจนนานาประเทศกลัวว่าจะก่อให้เกิดการขาดแคลนอาหารทะเลในการบริโภค สาเหตุหลักประการหนึ่งที่ก่อให้เกิดการลดลงของทรัพยากรอย่างน่ากลัวคือการทําการประมงโดยไม่ชอบด้วยกฎหมายขาดการรายงานและไร้การควบคุม หรือที่เรียกว่าการประมง IUU บทบาทของประเทศไทยภายใต้ความตกลงว่าด้วยมาตรการรัฐเจ้าของท่า (Port State Measure Agreement - PSMA) ซึ่งเป็นความตกลงระหว่างประเทศฉบับแรกของโลกที่มุ่งเน้นกําจัดการทําประมง IUU ซึ่งมีผลผูกพันเป็นกฎหมายระหว่างประเทศอย่างสมบูรณ์ ในวันที่ 5 มิถุนายน 2559
มาตรการของรัฐเจ้าของท่า คือมาตรการการตรวจสอบการทําประมง IUU เมื่อเรือเข้าเทียบท่าโดยภายใต้มาตรการดังกล่าว รัฐเจ้าของท่าต้องกําหนดท่าเรือที่จะให้เรือต่างชาติเข้าเทียบท่า เพื่อให้ง่ายต่อการควบคุม โดยเรือต่างชาติต้องขออนุญาตรัฐเจ้าของท่าก่อนที่จะนําเรือเข้าเทียบท่า และต้องแจ้งข้อมูลต่าง ๆ รวมถึงข้อมูลทะเบียนเรือ อุปกรณ์จับสัตว์น้ํา และสัตว์น้ําในห้องเก็บสัตว์น้ํา แก่เจ้าหน้าที่ โดยรัฐเจ้าของท่าต้องปฏิเสธการขอเทียบท่า ตรวจสอบเรือที่เกี่ยวข้องกับการทําประมง IUU และมีมาตรการที่จําเป็นต่อการจัดการเรือเหล่านี้ ดังนั้น ประเทศไทยในฐานะภาคีสมาชิกที่ได้เริ่มมีการดําเนินการตามพันธกรณีที่ได้ลงนามไว้แล้วและภายใต้พระราชกําหนดการประมง 2558 ซึ่งตามความตกลงฯ ดังกล่าว รัฐสมาชิกต้องกําหนดท่าเทียบเรือประมงต่างชาติที่ให้เทียบท่าได้ซึ่งปัจจุบันประเทศไทยมีอยู่ทั้งสิ้น 27 ท่า เพื่อให้สามารถควบคุมได้อย่างใกล้ชิด ดําเนินการขึ้นตรวจสอบเรือประมงที่นําสัตว์น้ํามาขึ้นท่าในประเทศไทย มีการประสานงานกับประเทศต่างๆ เพื่อตรวจความถูกต้องของเอกสาร ตลอดจนการเข้าร่วมกับนานาประเทศและองค์การบริหารการประมงในภูมิภาคเพื่อติดตามเรือประมงที่ต้องสงสัยว่าจะมีการทําการประมง IUU
ขณะเดียวกัน ในช่วงปลายปี 2559 ประเทศไทยได้มีการยึดเรือประมงจํานวน 7 ลํา ที่ขอเข้ามาเข้าเทียบท่าเพื่อซ่อมแซม เรือที่จังหวัดภูเก็ต โดยกลุ่มเรือดังกล่าวได้มีการแอบอ้างว่ามีสัญชาติโบลิเวีย เมื่อเจ้าหน้าที่ได้ประสานงานไปที่ประเทศโปลิเวีย ตามมาตรการ PSMA แล้วปรากฏว่าไม่เป็นความจริง และจากการขึ้นตรวจสอบเรือประมงพบว่ามีพฤติกรรมที่เป็น IUU และหลายลําเป็นเรือที่คาดว่าจะอยู่ในรายชื่อที่ IOTC ประกาศขึ้นเป็นเรือ IUU ไว้แล้ว แต่เนื่องจากขณะนั้นพระราชกําหนดการประมง พ.ศ. 2558 ไม่สามารถดําเนินการกับเรือประมงดังกล่าวได้เนื่องจากไม่ได้นําสัตว์น้ําขึ้นท่า จึงต้องใช้อํานาจของพนักงานสอบสวนในการดําเนินการ และอีก 2 ลําที่ได้แจ้งออกจากท่าไปก่อนที่จะมีการตรวจสอบ ประเทศไทยได้มีการแจ้งเตือนประเทศต่างในภูมิภาคและองค์การบริหารจัดการประมงในภูมิภาคแล้ว
“ประเทศไทยในฐานะภาคสมาชิกของสังคมโลกจะปฏิบัติตามข้อตกลงที่ได้ลงนามไว้อย่างเคร่งครัด ทั้งในบทบาทของ “รัฐเจ้าของท่า” เพื่อให้นานาประเทศมั่นใจได้ว่าสัตว์น้ําที่นําขึ้นมาบริโภค หรือ ผลิตจากประเทศไทยได้รับการตรวจสอบอย่างเคร่งครัดว่าไม่ได้มาจากการทําการประมงที่ผิดกฎหมาย และเพื่อสร้างความเชื่อมั่นให้ประเทศที่มีพื้นที่ทําการประมงที่จะอนุญาตให้เรือประมงไทยเข้าไปทําการประมง ว่าประเทศไทยในบทบาทของ “รัฐเจ้าของธง” จะสามารถที่จะควบคุมดูแลเรือประมงที่ออกทําการประมงนอกน่านน้ําของไทยให้เป็นไปตามเงื่อนไข หรือข้อตกลงที่ให้ไว้แก่กัน ซึ่งจะเป็นการสร้างภาพลักษณ์ที่ดีให้กับกองเรือประมงนอกน่านน้ําของไทย อันจะส่งผลให้กองเรือประมงนอกน่านน้ําของไทยได้รับการยอมรับให้เข้าไปทําการประมงในน่านน้ําประเทศอื่นหรือน่านน้ําสากลได้อย่างมั่นใจ” พลเอกฉัตรชัย กล่าว
ด้านนายอดิศร พร้อมเทพ อธิบดีกรมประมง เปิดเผยว่า เมื่อวันที่ 2 พฤษภาคม 2560 เรือประมงสัญชาติจิบูติ ได้ยื่นขอเข้าเทียบท่าเรือประมง ณ จังหวัดสมุทรสาคร ซึ่งเป็นการแจ้งยื่นล่วงหน้าตามมาตรการ PSMA โดยแจ้งว่าเรือได้รับใบอนุญาตทําการประมงจากรัฐปุนท์แลนด์ สหพันธ์รัฐโซมาเลีย และเจ้าหน้าที่ได้อนุญาตให้เข้าเทียบท่าเมื่อวันที่ 4 พฤษภาคม 2560 แต่ยังไม่สามารถที่จะอนุญาตให้นําสัตว์น้ําขึ้นจากเรือประมง เนื่องจากยังไม่สามารถที่จะพิสูจน์ได้อย่างแน่ชัดว่าไม่ได้มาจากการทําการประมงโดยไม่ชอบด้วยกฎหมาย และได้แจ้งให้ตัวแทนนําเอกสารมายื่นต่อพนักงานเจ้าหน้าที่ ตั้งแต่วันที่ 7 พฤษภาคม 2560 และออกหนังสือเป็นทางการเมื่อวันที่ 16 พฤษภาคม 2560 ซึ่งตัวแทนบริษัทได้ขอขยายเวลานําเอกสารมายื่นเพิ่มเติม และได้นําเอกสารมายื่นเมื่อวันที่ 5 มิถุนายน 2560 ประกอบด้วย
รัฐธรรมนูญของสหพันธ์สาธารณรัฐโซมาเลีย
รัฐธรรมนูญของรัฐปุนท์แลนด์แห่งสหพันธ์สาธารณรัฐโซมาเลีย
กฎหมายการประมงของสหพันธ์สาธารณรัฐโซมาเลีย
กฎหมายการประมงของรัฐปุนท์แลนด์แห่งสหพันธ์สาธารณรัฐโซมาเลีย
กรมประมง และคณะอนุกรรมการตรวจสอบและติดตามการบังคับใช้กฎหมาย ภายใต้ ศปมผ. ได้พิจารณาแล้วว่าเอกสารดังกล่าวยังไม่เพียงพอที่จะยืนยันความถูกต้องของใบอนุญาตทําการประมง และไม่ปรากฎหลักฐานที่แสดงว่าสัตว์น้ําไม่ได้มาจากการทําการประมง IUU จึงได้ขยายเวลาให้ตัวแทนนําหลักฐานมายื่นเพิ่มเติมภายในวันที่ 21 กรกฎาคม 2560 ซึ่งตัวแทนไม่ได้นําหลักฐานมายื่นเพิ่มเติมตามช่วงเวลาดังกล่าว
จากการตรวจสอบหลักฐานที่ตัวแทนนํามายื่น ประกอบกับการตรวจสอบไปยังสาธารณรัฐโซมาเลียซึ่งเป็นรัฐชายฝั่ง ปรากฎว่าการทําการประมงของเรือประมงลําดังกล่าวฝ่าฝืนกฎหมายประมงของสาธารณรัฐโซมาเลีย ดังนี้
ฝ่าฝืนมาตรา 3 ซึ่งกําหนดเขตพื้นที่คุ้มครองชายฝั่งสําหรับชาวประมง ซึ่งเรือประมงต้องทําการประมงนอกเขต 24 ไมล์ทะเล
ฝ่าฝืนมาตรา 12 ซึ่งกําหนดให้การทําการประมงในน่านน้ําของโซมาเลียโดยเรือประมงต่างชาติ ต้องได้รับใบอนุญาตทําการประมงจากรัฐบาลกลาง
ฝ่าฝืนมาตรา 33 ซึ่งกําหนดห้ามใช้เครื่องมือประมงทําการประมงอวนลากทําการประมง ในน่านน้ําของสาธารณรัฐโซมาเลีย
และนอกจากนี้จากปริมาณสัตว์น้ําที่ขอนําเข้ามีทั้งสิ้น 448 ตัน ซึ่งมีปริมาณมากเกินกว่าที่ได้รับใบอนุญาตให้ทําการประมงที่ออกโดยรัฐปุนท์แลนด์แห่งสหพันธ์สาธารณรัฐโซมาเลีย (270 ตัน)
ในขณะเดียวกันประเทศไทยได้รับแจ้งว่าสาธารณรัฐจิบูติ ได้ถอนสัญชาติของเรือประมงลําดังกล่าวเรียบร้อยแล้วตั้งแต่วันที่ 1 มิถุนายน 2560 ทําให้เรือประมงลําดังกล่าวอยู่ในสถานะ “เรือไร้สัญชาติ” ทําให้ไม่สามารถที่จะออกไปในทะเลได้อย่างถูกต้องตามหลักสากล
ด้วยเหตุผลดังกล่าว กรมประมงจึงออกคําสั่งยึดเรือและทรัพย์สินในเรือประมง โดยอาศัยอํานาจตามมาตรา 96 วรรคสาม แห่งพระราชกําหนดการประมง พ.ศ. 2558 และที่แก้ไขเพิ่มเติม ทั้งนี้ เจ้าของเรือหรือผู้ควบคุมเรือประมงสามารถอุทธรณ์คําสั่งได้ภายใน 15 วัน นับตั้งแต่วันที่ได้รับแจ้ง
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews60@gmail.com
moac58@gmail.com
www.moac.go.th
www.facebook.com/kasetthai